Helt sør i Spania, noen mil unna Malaga, ligger Marbella – en yndet lekeplass for norske finansfolk med et rikt utvalg av gourmetrestauranter, luksuriøse butikker, gigantiske kasinoer og eksklusive nattklubber.

Den lille byen er kjent for sitt livlige uteliv, og etter festen kommer som kjent bakrusen. Det fikk en nordmann smertelig erfare på tur til Marbella i slutten av mars i år.

Ifølge en fersk avgjørelse fra Finansklagenemnda dro mannen og én av hans venner på det som beskrives som en natt- og eskorteklubb på kvelden. De hadde drukket alkohol, og var «noe beruset» da de ankom utestedet.

Les også: Konkurstruet advokat sendte millioner til solkysten

Kort tid etter ankomst fikk de servert ulike typer drikke. Mannens venn begynte å følge seg uvel og forlot stedet, uten å si fra. Han ble derfor værende på nattklubben, og fortsatte å drikke av drinkene han ble servert.

Artikkelen fortsetter under annonsen

– En ansatt kom etter hvert bort med regningen, som kortholder betalte på kortterminal. Etter denne hendelsen fikk kortholder blackout, og han husker nesten ingenting fra resten av kvelden. Han har likevel enkelte minner om at han lå i en seng med flere damer, og at disse flere ganger kom bort til ham med betalingsterminal, forklarte mannen ifølge Finansklagenemnda.

Sperret kortet – fant det i lommen

Dagen etterpå våknet mannen i leiligheten sin rundt klokken 15.00, og husket ikke hvordan han hadde kommet seg hjem, ifølge avgjørelsen. Mannen trodde at Visa-kortet var borte siden det ikke lå på sin vanlige plass i telefonetuiet. Han sjekket derfor nettbanken og fant ut at det var gjennomført transaksjoner for over 750.000 kroner.

Kortet ble sperret, men etter hvert fant han Visa-kortet i bukselommen. Etter ankomst til Norge fant han ut at det også var gjennomført transaksjoner med hans Mastercard.

Til sammen var kortene belastet for nesten 1,1 million kroner i løpet av natten, ifølge mannen. Transaksjonene var gjennomført mellom klokken 23.06 til klokken 09.42.

Mannen mente han var utsatt for svindel og at banken måtte ta regningen. De ga ham blankt avslag.

Tok ikke doptest

Mannen mente han var dopet ned på nattklubben og at kortene deretter ble misbrukt.

– Det er ikke mulig å kjøpe varer og tjenester på en nattklubb for en så høy pris. Transaksjonsoversikten viser et tydelig avvikende mønster for hva som er normalt for en aktsom og bevisst gjest. Det er ingen omstendigheter i saken som tilsier at kortholder var i en tilstand hvor han kan ha samtykket til transaksjonene. Det kan heller ikke regnes som oppsiktsvekkende at misbrukeren la kortene tilbake hos kortholder etter endt misbruk, da dette reduserte oppdagelsesrisikoen, argumenterer han for ifølge avgjørelsen.

Ifølge avgjørelsen ba DNB mannen om å ta en doptest, men det valgte han å ikke gjøre.

– At kortholder ikke fulgte bankens oppfordring om å ta doptest to dager etter hendelsen må anses irrelevant, da det på dette tidspunktet ikke kunne være mulig å avdekke narkotiske stoffer ved en prøve. Det er uansett meningsløst å kreve at man skal fremlegge doptest som dokumentasjon for neddoping, da en doptest uansett ikke ville ha dokumentert at kortholder ble ufrivillig neddopet, argumenterte DNB-kunden til sitt forsvar.

Til Finansklagenemnda forklarte mannen at han oppsøkte lokalt politi, men ikke leverte anmeldelse på grunn av språkproblemer.

Blankt avslag

DNB mener det taler mot kortmisbruk at kortenes chip ble lest, og at riktig pin-kode ble tastet.

– At kortene skal ha blitt lagt tilbake hos kortholder etter misbruk, strider imot vanlig adferd hos kortmisbrukere. Videre ville en kortmisbruker vanligvis ha forsøkt å tømme kortene raskest mulig, ved få og store transaksjoner, og ikke over ti timer slik som i denne saken, argumenterer banken og fortsetter:

– Det er også allment kjent at steder som tilbyr eskortetjenester har svært høye priser. Kortholder har heller ikke dokumentert at han var ufrivillig neddopet da transaksjonene ble gjennomført. På bakgrunn av forannevnte kan ikke kortholder anses for å ha sannsynliggjort at transaksjonene ble gjennomført ved kortmisbruk.

Avviser saken

Finansklagenemnda avviser saken fra behandling i nemnden. De mener bevisbyrden for manglende samtykke ligger på kortholderen, og at denne ikke er oppfylt.

Likevel åpner Finansklagenemnda for at han kan ha blitt utsatt for svindel på grunn av de store beløpene. De åpner også for at pin-koden kan ha blitt observert ved den første transaksjonen.

– Da kortholderen ikke tok skritt for å få testet mulig neddoping da han oppdaget belastninger på mer enn kr 750.000 dagen etter besøket på nattklubben, er viktige bevis som kunne ha belyst saken, ikke sikret. Det er videre uheldig at kortholderen ga opp forsøk på å politianmelde forholdet. Det er likevel, slik nemnden ser det, en mulighet for at belastningen er skjedd uten gyldig samtykke og dermed uten gyldig autorisasjon fra kortholders side.

Finansklagenemnda mener at nemnden ikke er et egnet sted for behandling av saken, og mener det i domstolene vil bli gitt et bedre grunnlag for å konkludere i saken. (Vilkår)Copyright Dagens Næringsliv AS og/eller våre leverandører. Vi vil gjerne at du deler våre saker ved bruk av lenke, som leder direkte til våre sider. Kopiering eller annen form for bruk av hele eller deler av innholdet, kan kun skje etter skriftlig tillatelse eller som tillatt ved lov. For ytterligere vilkår se her.